
		
Budapest Főváros Önkormányzat Közgyűlésének
…/2014. (...) önkormányzati rendelete
a Fővárosi Szabályozási Kerettervről szóló
46/1998. (X. 15.) Főv. Kgy. rendelet módosításáról


Budapest Főváros Önkormányzat Közgyűlése az épített környezet alakításáról és védelméről szóló 1997. évi LXXVIII. törvény 62. § (8) bekezdés b) pontjában kapott felhatalmazás alapján, figyelemmel a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 45. § (2) bekezdésében foglaltakra, a következőket rendeli el:

1. §
A Fővárosi Szabályozási Kerettervről szóló 46/1998. (X. 15.) Főv. Kgy. rendelet (a továbbiakban: FSZKT) 1. számú mellékletét képező 1:4000 méretarányú térkép a Budapest XIII. kerület, Népfürdő utca – 25833 hrsz.-ú közterület – Árpád híd – Duna folyam – Rákos-patak által határolt területre vonatkozóan az e rendelet 1. számú mellékletében foglaltaknak megfelelően módosul.

2. §
E rendelet az elfogadást követő napon lép hatályba.



Sárádi Kálmánné dr.						 Tarlós István
       	         főjegyző                                                                       főpolgármester

INDOKOLÁS
Általános indokolás

A FINA 2021. évi Úszó-, Vízilabda-, Műugró, Műúszó és Nyíltvízi Világbajnokság megrendezéséhez szükséges létesítmény-fejlesztés megvalósításával összefüggő közigazgatási hatósági ügyek kiemelt jelentőségű üggyé nyilvánításáról és az eljáró hatóságok kijelöléséről szóló 26/2014. (II. 7.) Korm. rendelet a Világbajnokság megrendezéséhez szükséges létesítmény-fejlesztésre, valamint az ezzel közvetlenül összefüggő közmű- és útépítési tevékenységekre irányuló, a Budapest XIII. kerület 25879, 25997/3 és 25666/2 helyrajzi számú földrészleteken, illetve az ezekből a földrészletekből telekalakítási eljárások jogerős befejezését követően kialakított földrészleteken megvalósításra kerülő beruházással összefüggő közigazgatási hatósági ügyeket nemzetgazdasági szempontból kiemelt jelentőségű üggyé nyilvánította.
A fenti kormányrendelethez kapcsolódóan a FINA 2021. évi Úszó-, Vízilabda-, Műugró, Műúszó és Nyíltvízi Világbajnokság megrendezéséhez szükséges létesítmény-fejlesztéshez kapcsolódó feladatokról szóló 1750/2013. (X. 24.) Korm. határozat szerint a Kormány egyetért azzal, hogy a Világbajnokság megrendezéséhez szükséges létesítmény-fejlesztés 2013-2016. közötti I. üteme (a továbbiakban: Program) a Budapest XIII. kerület 25879 helyrajzi számú ingatlanon, és az infrastrukturális fejlesztések tekintetében annak környezetében valósuljon meg.
A Program előkészítése során nyilvánvalóvá vált, hogy szükséges a Budapest Településszerkezeti Tervéről szóló 1125/2005. (V. 25.) Főv. Kgy. határozat (TSZT) és a Fővárosi Szabályozási Kerettervről szóló 46/1998. (X. 15.) Főv. Kgy. rendelet (FSZKT) módosítása.
A módosításra a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Korm. rendelet) 45. § (2) bekezdésében foglaltak alapján kerül sor.
Nemzetgazdasági szempontból kiemelt jelentőségű ügyek esetében a településrendezési eszközök módosításakor a Korm. rendelet 32. § (6) bekezdés a) pontjában foglaltaknak megfelelően a Korm. rendelet 42. §-ában meghatározott tárgyalásos eljárás alkalmazandó.
Az FSZKT módosítása rendeletalkotással, az e rendelet mellékletét képező térképeknek megfelelően történik.
Részletes indokolás

Az 1. §-hoz
A 46/1998. (X. 15.) Főv. Kgy. rendelet 1. § (1) bekezdés a) pontjában foglalt és a rendelet 1. sz. mellékletét képező térkép módosítása a Korm. rendelet 45. § (2) bekezdésében foglaltak alapján kerül jóváhagyásra.
Az FSZKT tartalma a Budapest XIII. kerület, Népfürdő utca – 25833 hrsz.-ú közterület – Árpád híd – Duna folyam – Rákos-patak által határolt területre vonatkozó hatástanulmányban foglaltak alapján a mellékleteknek megfelelően módosul. A módosítást a Nemzeti Sportközpontok megbízott főigazgatója, Vígh László kezdeményezte, amely módosítás országos érdeket szolgál.
A 2. §-hoz
A rendelet hatálybalépéséről rendelkezik. A Korm. rendelet 43. § (1) bekezdés c) pontja alapján a módosítás az elfogadást követő napon hatályba léptethető.

